So hanteer jy jou kleuter se skeidingsangs - Jou Gesin | Solidariteit WêreldJou Gesin | Solidariteit Wêreld
Tuis › Artikels › So hanteer jy jou kleuter se skeidingsangs
Enige ma sal ontsteld te wees wanneer haar kleuter begin huil of selfs angsbevange raak wanneer sy haar rug draai. Dis nog erger wanneer 'n mens jou kind by 'n dagmoeder, speelgroepie of kleuterskool aflaai en sy vir 'n paar ure daar móét bly omdat jy moet gaan werk. Of as jy en jou wederhelfte 'n heerlike aand uit beplan het en kleinding skree blou moord wanneer die kinderoppasser haar opwagting maak en jou kleuter besef julle is op pad, sonder haar. Skeidingsangs by kleuters is normaal, maar as jy dit vanuit die staanspoor reg hanteer, sal sy jou (uiteindelik) sonder 'n tranedal laat gaan. Kundiges gee raad vir die hantering van skeidingsangs:
Indien jy jou kind na 'n nuwe omgewing (byvoorbeeld dagsorg of kleuterskool) neem, bestee 'n tydjie daar saam met haar. Sodra sy besef jy is self gemaklik in die omgewing en dat jy die persoon by wie jy haar los, vertrou, sal sy ook veiliger voel – dit kan die skeidingsproses vergemaklik.
Gee vir haar genoegsame 'oefenlopies' deur haar eers vir slegs kort rukkies (soos een uur) by iemand te laat 'kuier' sonder dat jy teenwoordig is en waar die ervaring positief behoort te wees. Laat haar besef dat jy weggaan maar elke keer weer terugkom. Die ideaal is byvoorbeeld om haar aanvanklik by haar grootouers of 'n tannie wat sy goed ken en vir wie sy lief is te laat bly. Om die skeidingsproses te vermy of uit te stel tot jy eendag gedwing word om dit te doen, kan dit dalk vererger.
Lig jou kind se dagmoeder of kleuteronderwyseres in omtrent die skeidingsangs, sodat sy ook weet hoe om haar te hanteer en haar kan gerusstel.
Probeer 'n vaste oggendroetine en ook aflaai- en oplaairoetine vestig. Kinders voel veilig in 'n voorspelbare omgewing. Berei haar voor op hoe die dag gaan verloop en wat alles gaan gebeur. Sê byvoorbeeld dat jy haar na middagete, storietyd of slaaptyd sal kom haal. En hou by jou belofte sodat sy jou elke keer sal vertrou.
Laat haar toe om 'n gunsteling speelding of kombersie of selfs iets wat haar aan jou herinner, soos 'n serpie met jou bekende reuk daaraan, saam te neem skool toe. Dit kan haar help om veilig en geborge te voel en kan geleidelik uitfaseer word namate haar angstigheid afneem.
Vestig 'n kort ritueel wanneer jy groet, en hou daarby. Dit skep 'n positiewe herinnering waaraan sy kan dink wanneer sy deur die dag na jou verlang.
Groet altyd wanneer jy gaan. As jy wegglip, gaan jou kind nog meer ontsteld wees wanneer sy agterkom jy is nie meer daar nie. Maar moenie die afskeid te lank uitrek nie, selfs al huil sy wanneer jy gaan. Die personeel is gewoonlik bekwaam om die kinders te kalmeer en te troos.
Wees bewus van en onderdruk jou eie angs oor die situasie. Bly kalm en beheers en sluk maar jou eie trane totdat jy buite sig is. Kinders is veral in vreemde situasies baie bewus van hul ouers se optrede. As sy sien jy is omgekrap, emosioneel en tranerig, gaan sy ook so reageer. Probeer kalm, ontspanne, vriendelik en geduldig bly. Dit sal haar ook ontspanne en veilig laat voel.
Kry professionele hulp indien sy meer as die normale ouderdomgepaste skeidingsangs openbaar en haar angstigheid vererger in plaas van verbeter, tot so 'n mate dat dit haar daaglikse funksionering beïnvloed. Nagmerries, gedragsverandering en psigosomatiese simptome wat ontwikkel as gevolg van skeidingsangs kan moontlik tekens van 'n skeidingsangsversteuring wees, of ander onderliggende probleme, wat met professionele hulp reggestel kan word.
Baba en Kleuter. https://www.netwerk24.com/baba-en-kleuter/Baba/hoe-om-skeidingsangs-te-hanteer-20160420
Vereniging vir Voorskoolse Opvoeding en Sorg. http://www.vvos.co.za/bestuur/afartikels/vvosartikel8.html (Wietske Boon(Spelterapeut).wietske@childtherapist.co.za; www.childtherapist.co.za)
Vita Nova Beradingsentrum.https://www.vitanova.co.za/skeidingsangs-hoe-gee-ek-my-kleuter-af-by-die-skool/